Oululainen Riitta Marttila luki vuosia sitten Pirkasta oivallisesta hyttystenkarkotuskikasta. Kun hän kokeili sitä ensi kerran kolme kesää sitten, ”isännät eivät olleet uskoa silmiään”.

Kesä tuo tullessaan myös ikäviä vieraita, korvassa iniseviä ja verenhimoisia hyttysiä. Hyönteistutkijan mukaan kesähyttyset lähtevät etelässä lentoon toukokuun lopussa ja Lapissa juhannuksen tienoilla. Pieniin verenimijöihin on voinut törmätä Lapissakin jo vapusta lähtien.

Oululainen Riitta Marttila, 61, on valmistautunut hyvin tulevaan hyttyskesään: eteisessä seisoo toimivaksi todettu itikankarkotin – jalallinen tuuletin, jonka päähän on sidottu sukkahousut. Marttila vinkkasi jo vuonna 2013 Kalevassa kyseisestä sääskikesän pelastuksesta, jonka nimeen hän vannoo edelleen.

– Sukkahousut ovat paikallaan vuodesta toiseen. Otan sen talteen talveksi ja tyhjennän. Ystävätkin käyttää mökeillänsä tätä, kun avoterassilla istutaan, Marttila kertoo Ilta-Sanomille.

Ensimmäisen kerran hän kokeili Pirkka-lehdestä aikanaan lukemaansa niksiä ystävien mökillä Iissä kolme vuotta sitten.

– Se on toimiva systeemi. Heillä kun on lapsia, jotka leikkivät hiekkalaatikolla, he laittoivat sen pyörimään hiekkalaatikon viereen, Marttila kuvailee.

Oululaisnaisen mukaan tuulettimen ilmavirta imaisee kaikki itikat sukkahousujen kärkiin.

– Mitä enempi niitä on, sitä inhottavampi löllö sukkahousujen kärjessä on.

Marttila kokeili niksiä ensi kerran tultuaan ystäviensä kanssa Norjasta mökille Iihin. Silloin mökinemäntä valitti, ettei hänellä ole yksiäkään sukkahousuja.

– Sanoin, että minulla on kyllä autossa, mutta kaikki on käytettyjä. Ne olivat aika hauskannäköiset, koska niissä oli jalan ja polven malli ja hyvin pääsivät keräämään hyttysiä. Nauroimme, että ehkä se vaatii käytetyt sukkahousut, hän nauraa.

Isännät eivät olleet aluksi uskoa niksiin, mutta kun he aamulla menivät katsomaan hyttyspyydystä, mieli muuttui.

– Kannattaa kokeilla. Sukkahousujen kärjessä oli sellainen löllö, että miehet nauroivat, että pitäisikö näistä lihapullat pyöräyttää päivällä.

Mitä niksiä sinä käytät hyttysten torjuntaan? Lähetä kuva virityksestä IS:lle joko tästä tai kännykästä suoraan numeroon 13456!